google/wiki40b huggingface dataset:
Ανισότητα (μαθηματικά)

Ιδιότητες

Οι ανισότητες διέπονται από τις ακόλουθες ιδιότητες. Όλες αυτές οι ιδιότητες ισχύουν ακόμη και αν όλες οι μη αυστηρές ανισότητες (≤ και ≥) αντικατασταθούν από τις αντίστοιχες αυστηρές ανισότητες (< και >) και αν (στην περίπτωση εφαρμογής συνάρτησης) μονότονες συναρτήσεις αντικατασταθούν από τις αντίστοιχες αυστηρά μονότονες συναρτήσεις.

Αλυσιδωτός συμβολισμός

Ο συμβολισμός a < b < c σημαίνει ότι "a < b και b <c", από το οποίο, με την ιδιότητα της μεταβατικότητας που είδαμε παραπάνω, προκύπτει ότι a < c. Προφανώς, από τους παραπάνω κανόνες, μπορεί κανείς να προσθέσει/αφαιρέσει τον ίδιο αριθμό και στα τρία μέλη, ή να πολλαπλασιάσει/διαιρέσει και στα τρία μέλη τον ίδιο μη μηδενικό αριθμό και να αντιστρέψει όλες τις ανισότητες, σύμφωνα με τα παραπάνω. Ως εκ τούτου, για παράδειγμα, a < b + e < c είναι ισοδύναμο με a − e < b < c − e.
Ο συμβολισμός αυτός μπορεί να γενικευθεί σε οποιοδήποτε αριθμό των όρων: για παράδειγμα, a₁ ≤ a₂ ≤ ... ≤ aₙ σημαίνει ότι aᵢ ≤ aᵢ₊₁ για i = 1, 2, ..., n − 1. Με την μεταβατικότητα η προϋπόθεση αυτή είναι ισοδύναμη με aᵢ ≤ aⱼ  για οποιαδήποτε 1 ≤ i ≤ j ≤ n.
Όταν λύνουμε ανισότητες χρησιμοποιώντας αλυσιδωτό συμβολισμό, είναι δυνατό και κάποιες φορές απαραίτητο να αξιολογούμε τους όρους ανεξάρτητα. Για παράδειγμα, για να λύσουμε την ανισότητα 4x < 2x + 1 ≤ 3x + 2, δεν είναι δυνατό να απομονώσουμε το x σε οποιοδήποτε μέλος της ανισότητας μέσω προσθήκης ή αφαίρεσης. Θα πρέπει οι ανισότητες να λύνονται ανεξάρτητα, αποδίδοντας x < 1/2 και x ≥ −1 αντίστοιχα, τα οποία μπορούν να συνδυαστούν στην τελική λύση −1 ≤ x < 1/2.
Περιστασιακά, αλυσιδωτός συμβολισμός χρησιμοποιείται με ανισότητες σε διαφορετικές κατευθύνσεις ,στην οποία περίπτωση η έννοια είναι Λογικός συνδυασμός  των ανισοτήτων ανάμεσα στους διπλανούς όρους.  Για παράδειγμα, a < b = c ≤ d σημαίνει ότι a < b, b = c, και c ≤ d.  Αυτός ο συμβολισμός υπάρει σε λίγες Γλώσσες προγραμματισμού όπως Python.

Ανισότητες ισχύος

Η "ανισότητα ισχύος" είναι μια ανισότητα που περιέχει όρους της μορφής  aᵇ, όπου a και b είναι πραγματικοί θετικοί αριθμοί ή αλγεβρικές εκφράσεις. Συχνά εμφανίζονται σε ασκήσεις στις Μαθηματικές ολυμπιάδες.
Αλεξανδρόπολις Θράκης

Η Αλεξάνδρεια των Μαίδων ή Αλεξανδρόπολις Θράκης (Λατινικά: Alexandropolis Maedica) ή Αλεξάνδρεια επί Θράκης Α’ ιδρύθηκε το 340/339 π.Χ. στην περιοχή όπου κατοικούσαν οι Μαίδοι. Η Αλεξάνδρεια αυτή θεωρείται ότι είναι η πρώτη πόλη που ίδρυσε ο ίδιος ο Μέγας Αλέξανδρος. Την ύπαρξή της αναφέρει και ο Πλούταρχος κατά την περιγραφή της εκστρατείας του (τότε δεκαεξάχρονου προς δεκαεπτάχρονου) Αλεξάνδρου εναντίον των αποστατούντων Μαίδων τους οποίους και νίκησε. Ο Στέφανος ο Βυζάντιος, ο οποίος στο λήμμα Αλεξάνδρειαι γράφει γι΄ αυτήν: «Τρίτη Θράκης προς τη Μακεδονία, ην έκτισε προ της μεγάλης Αλεξανδρείας επτακαίδεκα ων ετών».

Ιστορία

Ο νεαρός Αλέξανδρος εκτελούσε χρέη αντιβασιλιά στη Μακεδονία, ενόσω ο πατέρας του έλειπε σε εκστρατεία εναντίον του Βυζαντίου. Τότε ήταν που το θρακικό φύλο των Μαίδων, βρήκε την ευκαιρία να αποτινάξει τον μακεδονικό ζυγό. Κατά τον Πλούταρχο, ο νεαρός αντιβασιλιάς τους κατετρόπωσε και κατέστρεψε την πρωτεύουσά τους Ιαμφορίνα, την οποία εποίκησε με σύμμικτο πληθυσμό (Μακεδόνων και Θρακών).
Σύμφωνα με τον ιστορικό ερευνητή Ουίλιαμ Ταρν (William Woodthorpe Tarn), η Αλεξάνδρεια των Μαίδων ή Αλεξανδρόπολις ήταν περισσότερο στρατιωτική αποικία, παρά πόλη. Δεν είναι σίγουρο αν η νέα ονομασία επεκράτησε σε βάρος της παλαιάς πρωτεύουσας Ιαμφορίνα ή κατασκευάστηκε εξ ολοκλήρου νέα πόλη σε κοντινή περιοχή. Το γεγονός ότι δεν ξέρουμε πού ακριβώς ιδρύθηκε η Αλεξάνδρεια, δείχνει ίσως ότι κάποια μεταγενέστερη θρακική επιδρομή προκάλεσε την εξαφάνισή της από την ιστορία. Πάντως είναι γνωστό ότι το 211 π.Χ. ο Φίλιππος Ε΄ υπέταξε την πόλη.

Τοπογραφία

Η Ιαμφορίνα ή Ιαμφορύννα τοποθετείται στη νοτιοδυτική Βουλγαρία. Κάποιοι επιστήμονες την τοποθετούν στην περιοχή μεταξύ των πόλεων Πετρίτσι, και Σαντάνσκι, αλλά η ακριβής θέση παραμένει άγνωστη. Οπωσδήποτε πάντως η τοποθεσία της θρακικής Αλεξάνδρειας θεωρείται ότι βρισκόταν εκεί που ζούσαν οι Μαίδοι.
Κατά ορισμένους ερευνητές ταυτίζεται με τη Βράνια ή Ιβορίνα -εκ παραφθοράς του θρακικού ονόματος Ιαμφορίνα- στην άνω κοιλάδα που διατρέχει ο ποταμός Μοράβας. Υπάρχουν και άλλες εκδοχές για γειτονικές πόλεις, καθώς σήμερα είναι γνωστή η ύπαρξη και άλλων πόλεων της θρακικής αυτής φυλής που πιθανόν και να συνδέονται ή ακόμη και να ταυτίζονται με την Αλεξάνδρεια των Μαίδων: η Μαιδία ή Δεσούδαβα (σημερινό Σαντάνσκι, ως το 1949 Σβέτι Βραχ) και η Πέτρα των Μαίδων (σημ. Πετρίτσι). Πάντως η άποψη ότι η λέξη Σαντάνσκι προέρχεται από παραφθορά του ονόματος Αλεξάνδρεια θα είχε ιστορική βάση μόνο αν το όνομα αυτό της πόλης ήταν συνεχόμενο στη διάρκεια των αιώνων. Ωστόσο είναι μεταγενέστερο και οφείλεται στον Γιάνε Σαντάνσκι (1872-1915), τοπικό επαναστάτη και αρχηγό της Εσωτερικής Μακεδονικής Επαναστατικής Οργάνωσης (ΕΜΕΟ). Άλλοι επίσης τη συνδέουν με μικρότερες πόλεις, όπως το Μελένικο που ιδρύθηκε στην αρχαιότητα από τη φυλή των Μαίδων, αν και δεν είναι γνωστή η αρχαία ονομασία του.
Μοντέλο αναφοράς OSI

Το μοντέλο αναφοράς Ανοικτής Διασύνδεσης Συστημάτων, ή μοντέλο αναφοράς OSI (αγγλ. OSI reference model) είναι μια διαστρωματωμένη, αφηρημένη περιγραφή για τη σχεδίαση τηλεπικοινωνιακών και δικτυακών πρωτοκόλλων η οποία καθορίστηκε από την πρωτοβουλία Ανοικτή Διασύνδεση Συστημάτων – OSI. Είναι γνωστό και ως μοντέλο των επτά επιπέδων.

Σκοπός

Το μοντέλο OSI υποδιαιρεί τις λειτουργίες ενός τηλεπικοινωνιακού δικτύου σε μια «κατακόρυφη» στοίβα από επίπεδα, για το καθένα από τα οποία μπορεί να οριστεί κάποιο πρωτόκολλο σε μία συγκεκριμένη υλοποίηση. Κάθε επίπεδο αξιοποιεί τις λειτουργίες του κατώτερού του στη στοίβα επιπέδου, ενώ στόχος του είναι να παρέχει λειτουργικότητα στο αμέσως ανώτερο επίπεδό του. Μία συγκεκριμένη υλοποίηση του μοντέλου, με καθορισμένα πρωτόκολλα για κάθε επίπεδο, ονομάζεται στοίβα πρωτοκόλλων ή απλά στοίβα. Το κάθε πρωτόκολλο υλοποιείται είτε σε υλικό είτε σε λογισμικό. Συνήθως τα κατώτερα επίπεδα υλοποιούνται στο υλικό ενώ τα ανώτερα σε λογισμικό.
Το μοντέλο OSI είναι στενά συσχετισμένο με τον κλάδο της επιστήμης υπολογιστών και τη δικτύωση υπολογιστών. Το βασικό χαρακτηριστικό του είναι η διασύνδεση μεταξύ των επιπέδων, η οποία υπαγορεύει τις προδιαγραφές της αλληλεπίδρασής τους. Αυτό σημαίνει ότι ένα επίπεδο υλοποιημένο με κάποιο συγκεκριμένο πρωτόκολλο μπορεί να συνεργαστεί με το γειτονικό του στη στοίβα επίπεδο, το οποίο υλοποιείται με κάποιο άλλο πρωτόκολλο, υπό την προϋπόθεση ότι οι προδιαγραφές του καθενός έχουν δημοσιευθεί και έχουν γίνει αντιληπτές σωστά. Αυτές οι προδιαγραφές είναι τυπικά γνωστές ως RFC (Requests for Comments) και αποτελούν πρότυπα του Διεθνούς Οργανισμού Τυποποίησης ISO.
Συνήθως τα επίπεδα είναι αυστηρά διαχωρισμένα μεταξύ τους: αξιοποιούν τις υπηρεσίες του κατώτερου επιπέδου τους και προσφέρουν υπηρεσίες στο ανώτερό τους, αλλά το καθένα δεν παρεμβαίνει στις λειτουργίες του άλλου· πιθανόν να μη γνωρίζει καν γι' αυτές. Αυτός ο λογικός διαχωρισμός των επιπέδων διευκολύνει πολύ τη μελέτη της συμπεριφοράς των πρωτοκόλλων και επιτρέπει τη σχεδίαση πολύπλοκων και αξιόπιστων στοιβών πρωτοκόλλων. Ορισμένες φορές όμως αυτή η αρχή ανεξαρτησίας των επιπέδων παραβιάζεται, για λόγους βελτιστοποίησης της απόδοσης ή αύξησης της λειτουργικότητας, με πρωτόκολλα διαφορετικών επιπέδων να συγχωνεύονται ή να παρεμβαίνουν το ένα στη λειτουργία του άλλου.

Επίπεδο 5: Συνόδου

Το επίπεδο συνόδου (αγγλ. session layer) ελέγχει τις συνόδους (δηλαδή τις ανταλλαγές δεδομένων) μεταξύ δύο υπολογιστών, του Α και του Β. Ξεκινά, διαχειρίζεται και τερματίζει τη σύνδεση μεταξύ μιας τοπικής και μιας απομακρυσμένης εφαρμογής. Αντιμετωπίζει λειτουργίες FDX (full duplex, οι Α και Β μιλούν ταυτόχρονα από δύο κανάλια) ή HDX (half-duplex, μιλάει ο Α και μετά απαντάει ο Β από το ένα διαθέσιμο κανάλι), ενώ υποστηρίζει διαδικασίες αποθήκευσης κατάστασης (αγγλ. checkpoint), αναβολής (αγγλ. adjournment), τερματισμού (αγγλ. termination) και επανεκκίνησης (αγγλ. restart). Αυτό το επίπεδο είναι υπεύθυνο για το ομαλό κλείσιμο της συνόδου (που είναι ιδιότητα του TCP) και επίσης για την αποθήκευση και ανάκτηση κατάστασης, λειτουργίες οι οποίες δεν χρησιμοποιούνται στην στοίβα πρωτοκόλλων του Διαδικτύου.
Το καφέ της Χαράς

Υπόθεση

Η σειρά διαδραματίζεται στο Κολοκοτρωνίτσι, ένα φανταστικό χωριό του νομού Αρκαδίας. Δήμαρχος του χωριού είναι ο Περίανδρος Πώποτας,  γιος επίσης πρώην δημάρχου. Ο Πώποτας σπούδασε στο Λονδίνο, με μεταπτυχιακό στη Λαογραφία. Ζει με τον γιο του, Εμμανουήλ, και την οικονόμο τους, Τασία, μια γυναίκα που τους θεωρεί και την θεωρούν σαν οικογένεια. Στο χωριό ο δήμαρχος προσπαθεί να επιβάλει στους ανθρώπους την αρχή "Τάξις και ηθική!", όντας πολέμιος του μοντερνισμού και του εκσυγχρονισμού. Θεωρώντας κάθε εξωτερική επιρροή μολυσματική για το χωριό και τις βουκολικές αρχές του, κατά διαστήματα εκφράζει χαρά όταν κάτι τυχαίνει και το χωριό απομονώνεται από τον έξω κόσμο.
Όλα αλλάζουν, όμως, τη στιγμή που μία ανύπαντρη μητέρα, η "πρωτευουσιάνα" Χαρά Χάσκα, έρχεται από την Αθήνα να ζήσει στο χωριό μαζί με την εξώγαμη κόρη της, Βάλια, αφού ο σύντροφός της της κλέβει την διαφημιστική καριέρα της. Κληρονομεί από μία θεία της, ένα σπίτι και ένα μαγαζί (το οποίο αργότερα θα γίνει το «Καφέ της Χαράς»). Ο Περίανδρος εξοργίζεται από την παρουσία της και προσπαθεί, μάταια, να τη διώξει, ενώ αντίθετα το καφέ της Χαράς γίνεται πολύ δημοφιλές στο χωριό.
Παράλληλα, παρακολουθούμε και άλλες ιστορίες, όπως αυτή της άδολης αδερφής του Δημάρχου, Σταυρούλας και της αρρωστημένης της σχέσης με τον άξεστο άντρα της Βαγγέλη Φατσέα, την ιστορία δύο οικογενειών (των Πολυμενέων και των Πουλόπουλων) που διαρκώς τσακώνονται μεταξύ τους για μια συκιά και τελικά γίνονται συμπέθεροι, και πολλά άλλα.

Σύνοψη

Στον πρώτο κύκλο βλέπουμε τον Περίανδρο και τη Χαρά να διαφωνούν και να φτάνουν στα άκρα προκειμένου να ικανοποιήσουν τον εγωισμό τους, αλλά σε ένα σημείο, εκείνος διατηρεί κρυφό πόθο για τη Χαρά. Στον δεύτερο κύκλο έρχονται αντίστοιχα η πρώην γυναίκα του Περίανδρου, που είναι τραγουδίστρια της όπερας στο εξωτερικό, Πενέλοπε Μαρκάτος και ο πατέρας της Βάλιας, Αστέρης Νεγρεπόντης, που είναι παρουσιαστής αθλητικής εκπομπής σε τηλεοπτικό κανάλι. Στον τρίτο κύκλο ο Περίανδρος και η Χαρά ερωτεύονται και μπορούν πλέον να αρχίζουν να ετοιμάζονται να παντρευτούν. Όμως, λίγο πριν το γάμο η Χαρά φεύγει για πάντα από το χωριό, (με τον Περίανδρο να της λέει ότι δεν μπορεί να ζήσει χωρίς εκείνη) διότι ξέρει πόσο διαφορετικοί είναι οι κόσμοι τους.  
Στον τέταρτο κύκλο, το 2020, η σειρά θα επικεντρωθεί στον έρωτα της Βάλιας (Έφη Ρασσιά) και του Μανωλάκη (Πάρις Σκαρτσολιάς). Επίσης, η Χαρά Χάσκα (Ρένια Λουιζίδου) θα εμφανιστεί στα 5 πρώτα επεισόδια ως guest star, ενώ από το 11ο έως και το τελευταίο θα βρίσκεται στο βασικό κάστ της σειράς.
Σαλάτα σόπσκα

H σαλάτα σόπσκα (Шопска салата/Šopska salata), γνωστή και ως βουλγαρική σαλάτα, είναι κρύα σαλάτα η οποία είναι δημοφιλής στα Βαλκάνια και την Κεντρική Ευρώπη. Αποτελείται από ντομάτα, αγγούρι, κρεμμύδι, ωμές και ψητές πιπεριές, λευκό τυρί άλμης (σίρενε, παρόμοιο με τη φέτα) και μαϊντανό. Τα λαχανικά είναι συνήθως ψιλοκομμένα και σερβίρονται μαζί με λάδι και μερικές φορές ξύδι. Το τυρί προστίθεται τριμμένο ή κομμένο πάνω από τα λαχανικά. Η σαλάτα σόπσκα έχει πολλές ομοιότητες με τη χωριάτικη σαλάτα στην Ελλάδα και τη σαλάτα του τσοπάνη στην Τουρκία.
Αν και το όνομα της σαλάτας προέρχεται από την περιοχή Σόπλουκ ή Σόπσκο, η σαλάτα δημιουργήθηκε τη δεκαετία του 1960 από τους εργαζόμενους στα εστιατόρια της κρατικής τουριστικής επιχείρησης Balkantourist ως τουριστική ατραξιόν. Είναι προϊόν του σοσιαλισμού στη Βουλγαρία. Την ίδια περίοδο οι σεφ στη Balkanturist δημιούργησαν και άλλες σαλάτες με ονόματα περιοχών της Βουλγαρίας, όπως η θρακική, η μακεδονική, η σαλάτα της Δοβρουτσάς, όμως μόνο η σαλάτα σόπσκα κατάφερε να επιζήσει. Εγκρίθηκε ως εθνικό μαγειρικό σύμβολο τις δεκαετίες του 1970 και 1980. Η συνταγή διαδόθηκε και στις γειτονικές χώρες. Το 2014, η σαλάτα σόπσκα αποδείχθηκε ότι είναι το πιο αναγνωρίσιμο πιάτο στην Ευρώπη, ύστερα από ψηφοφορία στα πλαίσια της πρωτοβουλίας του Ευρωπαϊκού Κοινοβουλίου με τον τίτλο «μια γεύση για την Ευρώπη».
Tuvalu mo te Atua

Το Tuvalu mo te Atua (Τουβαλού για τους Πανίσχυρους) είναι ο εθνικός ύμνος του Τουβαλού και υιοθετήθηκε το 1978. Τον ύμνο έγραψε και συνέθεσε ο Afaese Manoa.
Σέρχι Κουνίτσιν

Σταδιοδρομία

Γεννήθηκε στην πόλη Μπεκντάς της Κασπίας, στη σοβιετική δημοκρατία του Τουρκμενιστάν, στην τότε  Σοβιετική Ένωση. Το 1982 αποφοίτησε από την Τεχνολογικό Ινστιτούτο της Συμφερόπολης. Αφού εργάστηκε σε εργοστάσιο, υπηρέτησε για έναν και πλέον χρόνο τη στρατιωτική του θητεία στο Αφγανιστάν.
Έπειτα από το στρατό για μία μικρή περίοδο το 1985 εργάστηκε ως τεχνολόγος μηχανικός στην κατασκευή διώρυγας στην Κριμαία. Εν συνεχεία διορίστηκε εργολάβος μηχανικός στο εργοστάσιο οπλισμένου σκυροδέματος του Κρασνοπερεκόπσκ. Εκεί δούλεψε ως το 1989. Την περίοδο  1989-1990 ήταν σύμβουλος στο τμήμα ιδεολογίας στην επιτροπή του κομμουνιστικού Κόμματος της Ουκρανίας στην πόλη του Κρασνοπερεκόπσκ. Το Μάρτιο του 1990 εξελέγη βουλευτής της Ουκρανίας και τον Απρίλιο του ίδιου χρόνου δήμαρχος του Κρασνοπερεκόπσκ υπηρετώντας ως το  1998. Κατά την ίδια περίοδο ήταν επικεφαλής του Κόμματος της Ένωσης, το οποίο υποστήριζε τη Δημοκρατία της Κριμαίας.
Το 1995-2001 ο Κουνίτσιν ήταν αρχηγός της κυβέρνησης στην πειραματική οικονομική ζώνη της Βόρειας Κριμαίας "Syvash". Διετέλεσε αρχηγός του υπουργικού συμβουλίου (πρωθυπουργός) της Κριμαίας από τις 27 Μαΐου 1998ως τις 24 Ιουλίου 2001 και από τον Απρίλιο του 2002 ως τον Απρίλιο του 2005 . Από τον Ιούνιο του 2005 ως τον Απρίλιο του 2010 ήταν κυβερνήτης της πόλης Σεβαστοπόλ.
Το 2008 έγινε μέλος του κόμματος Ενωμένου Κέντρου. Το 2012 επεναξελέγη στην Verkhovna Rada (το Κοινοβούλιο της Ουκρανίας) με το κόμμα UDAR.
Γλώσσα επαλήθευσης υλικού

Μια γλώσσα επαλήθευσης υλικού (Hardware Verification Language ή HVL) είναι μια γλώσσα προγραμματισμού που χρησιμοποιείται για την επαλήθευση σχεδιάσεων ηλεκτρονικών κυκλωμάτων που έχουν γραφτεί σε μια γλώσσα περιγραφής υλικού. Οι HVL συνήθως περιλαμβάνουν χαρακτηριστικά γλωσσών προγραμματισμού υψηλού επιπέδου όπως η C++ ή η Java, καθώς και χαρακτηριστικά για εύκολο χειρισμό σε επίπεδο bit όπως αυτά στις HDL. Πολλές HVL μπορούν να παράγουν τυχαία ερεθίσματα με περιορισμούς και περιλαμβάνουν δομές λειτουργικής κάλυψης (functional coverage) που βοηθούν στην επαλήθευση πολύπλοκου υλικού.
Η SystemVerilog, η OpenVera, η e και η SystemC είναι οι πιο δημοφιλείς γλώσσες επαλήθευσης υλικού. Η SystemVerilog προσπαθεί να συνδυάσει δομές HDL και HVL σε ένα ενιαίο πρότυπο.
Άλογα του Αγίου Μάρκου

Τα Άλογα του Αγίου Μάρκου, γνωστά επίσης ως Τέθριππο Θριάμβου (Triumphal Quadriga), είναι ένα σύνολο μπρούτζινων γλυπτών τεσσάρων αλόγων, αρχικά μέρος ενός μνημείου που αναπαριστούσε τέθριππο (quadriga, άρμα τεσσάρων αλόγων που χρησιμοποιούταν για αρματοδρομίες). Τα άλογα τοποθετήθηκαν στην πρόσοψη στην λότζια απάνω από τα προπύλαια της Βασιλικής του Αγίου Μάρκου στη Βενετία, μετά από τη λεηλασία της Κωνσταντινούπολης το 1204. Παρέμειναν εκεί μέχρι τη λεηλασία τους από το Ναπολέοντα το 1797, αλλά επέστρεψαν το 1818. Τα γλυπτά έχουν αφαιρεθεί από την πρόσοψη και έχουν τοποθετηθεί στο εσωτερικό μουσείο μέσα στην Βασιλική για λόγους συντήρησης, ενώ στη λότζια έχουν τοποθετηθεί αντίγραφα.

Προέλευση

Τα γλυπτά χρονολογούνται από την κλασική αρχαιότητα και έχουν αποδοθεί στον αρχαίο Έλληνα γλύπτη του 4ου αιώνα Λύσιππο, αν και αυτό δεν είναι ευρέως αποδεκτό. Αν και ονομάζονται μπρούτζινα, η ανάλυσή τους έχει δείξει ότι περιέχουν τουλάχιστον 96,67% χαλκό, και έτσι θα πρέπει να θεωρούνται περισσότερο μη καθαρό κράμα χαλκού παρά μπρούτζου. Η υψηλή περιεκτικότητα σε κασσίτερο είχε αυξήσει την θερμοκρασία του καλουπώματος στους 1200–1300 °C. Η υψηλής καθαρότητας χαλκός επιλέχθηκε για να επιτευχθεί πιο ικανοποιητική επιχρύσωση με τη τεχνική της χρήσης υδραργύρου.
Εμμανουήλ Φιλιβέρτος της Σαβοΐας

Βιογραφία

Γεννήθηκε στο Σαμπερύ. Ήταν γιος του Καρόλου Γ' δούκα της Σαβοΐας και της Βεατρίκης των Αβίς, κόρης του Εμμανουήλ Α' βασιλιά της Πορτογαλίας. Ήταν το μόνο από τα εννέα παιδιά των γονέων του που επέζησε. Υπηρέτησε στο στρατό του Καρόλου Ε' Αψβούργων βασιλιά της Γερμανίας, συζύγου της Ισαβέλλας που ήταν αδελφή της μητέρας του. Στον πόλεμο εναντίον του Φραγκίσκου Α' Βαλουά διακρίθηκε στην κατάληψη της Εσντίν το 1553. Ένα μήνα αργότερα απεβίωσε ο πατέρας του και τον διαδέχθηκε, αλλά σχεδόν όλη η Σαβοΐα κατεχόταν από τους Γάλλους ήδη από το 1536. Έτσι συνέχισε να υπηρετεί τους Αψβούργους· ο εξάδελφός του Φίλιππος Β' βασιλιάς της Ισπανίας τον διόρισε κυβερνήτη των Κάτω Χωρών (1555-59). 
Από εκεί εισέβαλε στη Β. Γαλλία και κέρδισε λαμπρή νίκη στο Σαιν-Κουεντίν το 1557. Ήταν ένας από τους μνηστήρες για την Ελισάβετ Α΄ της Αγγλίας. Το 1559 υπέγραψε την Ειρήνη του Κατώ-Καμπρεσύ μεταξύ της Ισπανίας και της Γαλλίας με την οποία αποκτούσε το δουκάτο του· επίσης νυμφεύτηκε τη Μαργαρίτα, αδελφή του Ερρίκου Β'.
Όταν απεβίωσε ο αδελφός της μητέρας του Ερρίκος Αβίς βασιλιάς της Πορτογαλίας, διεκδίκησε το θρόνο, αλλά όταν αντιλήφθηκε ότι και ο Φίλιππος Β' διεκδικούσε το θρόνο, αποσύρθηκε. Πέρασε το υπόλοιπο της βασιλείας του προσπαθώντας να ανακτήσει ό,τι είχε καταληφθεί από τη Γαλλία, κάνοντας δαπανηρούς πολέμους. Ήταν επιδέξιος στην πολιτική στρατηγική και εκμεταλλεύτηκε διάφορες διαμάχες στην Ευρώπη για να ανακτά σιγά έδαφος από τη Γαλλία ή την Ισπανία, όπως πχ το Τορίνο. Αγόρασε δύο περιοχές. Μετακίνησε την πρωτεύουσα του δουκάτου από το Σαμπερύ στο Τορίνο και έκανε επίσημη γλώσσα, αντί της λατινικής, την ιταλική. Καθώς πρσπαθούσε να αποκτήσει τη μαρκιωνία του Σαλούτζο, απεβίωσε στο Τορίνο. Ετάφη στο παρεκκλήσιο του Καθεδρικού του Τορίνο, στο οποίο είχε μεταφέρει την Ιερά Σινδόνη το 1578.
Ταχύτητα του ήχου

Η ταχύτητα του ήχου σε ατμοσφαιρικό ξηρό αέρα στους 20 °C είναι 343 m/sec ή 1.235 km/h.
Γενικά δεν είναι σταθερή, αλλά εξαρτάται από τις καταστατικές μεταβλητές του συστήματος (πίεση, θερμοκρασία).
Είναι σημαντική παράμετρος για ρευστομηχανικά συστήματα συμπιεστών ρευστών στα οποία η ταχύτητα της ροής πλησιάζει ή ξεπερνά το 0.8 Mach (πρακτικώς αεριοστρόβιλοι και υπερηχητικά αεροσκάφη), οπότε το ρευστό παύει να συμπεριφέρεται ως ασυμπίεστο και είναι πλέον συμπιεστό.
Φένλο

Ιστορία

Στην περιοχή του Φένλο έχουν βρεθεί Ρωμαϊκά και Κέλτικα νομίσματα, ενώ έγγραφα του 9ου αιώνα μαρτυρούν πως η πόλη ήταν εμπορικό κέντρο. Αναγνωρίστηκε ως πόλη το 1343, ενώ το 1375 έγινε μέλος της Χανσεατικής Ένωσης. Λόγω της στρατηγικής του θέσης, το Φένλο πολιορκήθηκε αρκετές φορές, με σημαντικότερη εκείνη του 1702 από τον Μέννο φαν Κούχορν, ενώ αργότερα προσχώρησε στο Βασίλειο της Ολλανδίας. Στις 9 Νοεμβρίου 1939, απήχθησαν στην πόλη δύο Βρετανοί πράκτορες από την Sicherheitsdienst, τη μυστική υπηρεσία της Ναζιστικής Γερμανίας. Το γεγονός αυτό έγινε γνωστό ως το Γεγονός του Φένλο. Το γεγονός αυτό χρησιμοποιήθηκε από τους Ναζί για να συνδέσουν τη Μεγάλη Βρετανία με την αποτυχημένη απόπειρα δολοφονίας του Αδόλφου Χίτλερ από τον Γκέοργκ Έλσνερ δύο μέρες πριν. Στις 13 Οκτωβρίου 1944 άρχισε βομβαρδισμός της πόλης από τους Συμμάχους, που διήρκεσε μέχρι τις 19 Νοεμβρίου του ίδιου έτους, που προκάλεσαν μεγάλες ζημιές. Οι βομβαρδισμοί είχαν ως στόχο την καταστροφή των γεφυρών που βρίσκονταν κοντά στην πόλη, προκειμένου να ανακόψουν τον ανεφοδιασμό των Ναζί. Οι βομβαρδισμοί κόστισαν τη ζωή σε 300 κατοίκους της πόλης, ενώ καταστράφηκαν πολλά από τα ιστορικά κτήρια της πόλης. Στα τέλη της δεκαετίας του 1990, το Φένλο έγινε, όπως και το κοντινό Μάαστριχτ, κέντρο διακίνησης ναρκωτικών, όπως Χασίς και Κάνναβης, που παρατηρήθηκε κυρίως σε πολλές καφετέριες της πόλης. Έτσι, πολλοί Γερμανοί πολίτες, που προέρχονταν από πόλεις όπως το Ντίσελντορφ και την Κολωνία και, γενικότερα, από πόλεις της Κοιλάδας του Ρουρ, έρχονταν στο Φένλο, που βρίσκεται κοντά στα σύνορα με τη Γερμανία, προκειμένου να προμηθευτούν τα ναρκωτικά αυτά. Οι τοπικές αρχές προσπαθούν να περιορίσουν σήμερα το πρόβλημα αυτό.
Το 2012 είναι η πόλη διοργανώτρια της Floriade.
Ιωάννης Καραμάνος

Βιογραφικά στοιχεία

Γεννήθηκε στη Μυτιλήνη το 1891 και σπούδασε γεωπονικές επιστήμες στην Ιταλία. Ως γεωπόνος εργάστηκε στο Μεσολόγγι και στην Καλαμάτα, όπου εισήγαγε την καλλιέργεια του ρυζιού.
Το 1922 διορίστηκε γενικός διευθυντής εποικισμού στη Μακεδονία και επιδόθηκε στο έργο της αποκατάστασης των προσφύγων. Από το 1929 μέχρι το 1932, σε κυβερνήσεις του Ελευθερίου Βενιζέλου,  διατέλεσε Γενικός Διευθυντής Γεωργίας.
Εξελέγη βουλευτής Λέσβου το  1936 με το Κόμμα Φιλελευθέρων. 
Στην κατοχική κυβέρνηση Τσολάκογλου διορίστηκε υπουργός Γεωργίας και Επισιτισμού από το 1941 ως το 1942.
Καταδικάστηκε σε ισόβια κάθειρξη έπειτα από την απελευθέρωση και αποφυλακίστηκε το 1951. Αργότερα διετέλεσε διοικητής της ΑΤΕ και πρόεδρος της Πανελλήνιας Ομοσπονδίας Γεωπόνων.
Βουλγαρόφιλοι

Οι Βουλγαρόφιλοι ή Βουλγαρίζοντες (μακεδονικά: бугарофили‎ δηλ. Βουλγαρόφιλοι, Βουλγαρικά: българофили/българомани δηλ. Βουλγαρόφιλοι/Βουλγαρομάνοι, Σερβικά: бугараши, δηλ. Βουλγαρομάνοι) είναι ένας όρος που χρησιμοποιείται για να περιγράψει άτομα της περιοχής της οθωμανικής Μακεδονίας και της περιοχής της κοιλάδας του Μοράβα, που βλέπουν τους εαυτούς τους ως Βουλγάρους. Χρησιμοποιείται πιο συχνά υποτιμητικά, για να υποδηλώσει ότι αυτοί οι άνθρωποι δεν είναι πραγματικοί Βούλγαροι. Επίσης ο όρος χρησιμοποιείται για να χαρακτηρίσει χωριά της περιοχής της Μακεδονίας στις αρχές του 20ου αιώνα όπου η πλειονότητα των κατοίκων ανήκε στην σχισματική Βουλγαρική Ορθόδοξη Εκκλησία.
Ο όρος χρησιμοποιείται στην Βόρεια Μακεδονία για να χαρακτηρίσει υποτιμητικά επιστήμονες που υποστηρίζουν ότι η σλαβομακεδονική γλώσσα αποτελεί διάλεκτο της βουλγαρικής ή και παλαιότερα Ευρωπαίους που συμπαθούσαν ή υποστήριζαν τις βουλγαρικές θέσεις και διεκδικήσεις.
Αντίστοιχες ονομασίες που αποδίδουν οι Σλαβομακεδόνες και Βούλγαροι συγγραφείς για τους σλαβόφωνους της Μακεδονίας που δηλώνουν Έλληνες είναι Γραικομάνοι και για τους Σλάβους που δηλώνουν Σέρβοι η ονομασία Σερβομάνοι.
22ο Συνέδριο του Κομμουνιστικού Κόμματος της Σοβιετικής Ένωσης

Το 22ο Συνέδριο του Κομμουνιστικού Κόμματος της Σοβιετικής Ένωσης πραγματοποιήθηκε από τις 17 έως τις 31 Οκτωβρίου του 1961. Στις δεκατεσσάρων ημερών συνεδρίες (στις 22 Οκτωβρίου δεν πραγματοποιήθηκε συνεδρία), συμμετείχαν 4.413 σύνεδροι και αντιπρόσωποι από 83 κομμουνιστικά κόμματα ξένων χωρών.
Πανελλήνιο πρωτάθλημα στίβου γυναικών 2014

Το 79ο Πανελλήνιο πρωτάθλημα στίβου γυναικών 2014 διεξήχθη στις 19–20 Ιουλίου 2014 στο Ολυμπιακό Στάδιο, στην Αθήνα, εκτός από τα πρωταθλήματα 20χλμ βάδην και 10.000μ που είχαν διεξαχθεί σε διαφορετικές ημερομηνίες καθώς και του μαραθωνίου που είχε διεξαχθεί στις 10 Νοεμβρίου 2013 στην κλασική διαδρομή. Πρωταθλήτρια αναδείχθηκε η ΑΕΚ για τέταρτη συνεχόμενη χρονιά.

Σχόλια

Σχετικά καλές επιδόσεις σημειώθηκαν στο πανελλήνιο πρωτάθλημα 2014 παρά τη σφοδρή κακοκαιρία που ξέσπασε, ειδικά την πρώτη ημέρα των αγώνων. Σημειώθηκαν καλές επιδόσεις και πολλές αθλήτριες πέτυχαν τα όρια για το Ευρωπαϊκό πρωτάθλημα.
Η πρωταθλήτρια ΑΕΚ είχε έντονο ανταγωνισμό από τον Πανελλήνιο Γ.Σ. και τον Γ.Σ. Κηφισιάς. Συνολικά, στα γυναικεία αγωνίσματα, βαθμολογήθηκαν 92 σωματεία.
Ποταμός Κάρα

Ο άλλος ποταμός Κάρα

Το όνομα Κάρα φέρει και ένας άλλος, πολύ μικρότερος ποταμός της Ρωσίας, στην ανατολική Σιβηρία (Κράι Υπερβαϊκάλης), παραπόταμος του Σίλκα. Το μοναδικό αξιοσημείωτο αυτού του ποταμού είναι ότι το 1832 ανακαλύφθηκε χρυσός κοντά στις όχθες του, ένα από τα πλουσιότερα κοιτάσματα ανατολικά της Βαϊκάλης. Προκειμένου να επανδρωθεί η εξόρυξη του χρυσού, ιδρύθηκε το σύστημα φυλακών «Κάρα Κατόργκα» (= «Κάτεργα του Κάρα»), που λειτούργησε μέχρι το 1898.
Οικονόμος Παπαζαφειρόπουλος

Ο Οικονόμος Παπαζαφειρόπουλος ήταν κληρικός και αγωνιστής του αγώνα του 1821.

Βιογραφικά στοιχεία

Η καταγωγή του ήταν από το χωριό Λάστα της επαρχίας Καρύταινας. Αδελφός του ήταν ο Κωνσταντίνος. Ακολούθησε τον Κολοκοτρώνη. Στην μάχη εναντίον του Δράμαλη έστεκε στην ίδια θέση και μαζί με τον Κολοκοτρώνη διεύθυνε την μάχη. Έψελνε και την παράκληση δεόμενος του θεού να νικήσουν τον ισχυρό Δράμαλη.